
A Tisza és a Bodrog közötti multi periféria vizsgálata, a Bodrogközi kistérség példáján keresztül

Napjainkban a területi egyenlőtlenség kérdése sokszor felvetődik. Magyarország ilyen tekintetben különösen megosztott, sok tényező által meghatározott egy-egy terület fejlettsége vagy elmaradottsága. A kérdéskör egyre több embert foglalkoztat, így a köztudatban, illetve a regionális tudományokban is egyre nagyobb hangsúlyt kap a vidéki térségek felértékelődése.
Egyre több helyen megjelenik a leghátrányosabb helyzetű kistérségek (LHH) fogalma. Az Európai Uniós csatlakozás feltételeként jöttek létre a kistérségek, majd számos kormányrendelet felülvizsgálata után alakult ki a mai Statisztikai kistérségi lehatárolás. Majd a 311/2007. (XI. 17.) Kormány Rendelet szerint a kistérségek fejlettségük szerint besorolásra kerültek.
Témaválasztásomat az indokolja, hogy ezen besorolás alapján a Bodrogközi Kistérség a hátrányos helyzetű kategórián belül is a komplex programmal segítendő leghátrányosabb helyzetű kistérségek közé nyert beosztást. Dolgozatomban szeretném a komplex mutató alapján elemzéseket végezni, ezt követően stratégiai irányvonalakat kijelölni. Vizsgálatom további témája a centrum periféria viszonyok megállapítása a kistérségen belül, valamint a települések vonzáskörzetének vizsgálata. Végül pedig szeretnék kisebb kitérőt tenni a 2013-tól életbe lépő járási rendszert követő változásokról.
A Bodrogközi kistérség Borsod-Abaúj-Zemplén megye határán, az Észak-Magyarországi Régió határán, valamint az ország határán fekszik. Ezzel a multi-periférikus elhelyezkedésével csekély mértékben ugyan, de magyarázható a besorolás. Az Európai Unió egyre több és több területi egyenlőtlenséget csökkentő programot hirdet, amelyek kitörési pontot jelenthetnek a hasonló helyzetű területek számára.
Véleményem szerint fontos, hogy kiemelt figyelmet kapjanak ezek a kistérségek. Ezeken a területeken megfigyelhető, hogy a jelentős támogatások ellenére nem történik nagy előrelépés. A gazdaság motorja valahol máshol helyezkedik el. A területi egyenlőtlenségek és különbségek drasztikus mértékben nőttek, eltolódtak a gazdasági tengelyek. A folyamatot mindenképen lassítani kell.
Dolgozatomban célul tűztem ki:
Értelmezzem és bemutassam a kistérség hátrányos helyzetéből adódó problémákat
Vizsgálataimmal elemezzem a kistérség centrumát és új centrumokat keressek
Javaslatokat tegyek, stratégiát fogalmazzak meg a kistérség fejlesztésére vonatkozóan
A járási rendszerből fakadó jövőbeni kilátások felvázolása.



